Neville Longbottom

Neville Longbottom (s. 30. heinäkuuta 1980) on henkilöhahmo J. K. Rowlingin kirjoittamissa Harry Potter -kirjoissa. Hän on Harryn Rohkelikkoon kuuluva luokkatoveri. 

 Ulkonäkö 

Nevillellä on pyöreät hyväntahtoiset kasvot ja hän on kömpelö ja hajamielinen. Neville joutuu usein kuuntelemaan muiden, varsinkin luihuisten ivailua. Nevillellä on huono itsetunto, eikä hän menesty koulussa kovinkaan hyvin. Poikkeuksena on yrttitieto, jossa Neville on erinomainen – hän onkin kiinnostunut erikoisista kasveista.

 Elämäntarina 

Nevillen vanhemmat, Frank ja Alice Longbottom, ovat Pyhän Mungon velhosairaalassaRowling 2001, s. 575, koska joukko lordi Voldemortia kannattavia kuolonsyöjiä, joukossa muun muassa  Bellatrix Lestrange, kiduttivat heidät hulluuteen asti Nevillen ollessa vasta pieni. Vanhemmat eivät tunnista poikaansa. Nevillen ankara isoäiti Augusta Longbottom otti hänet hoitaakseen. Neville ei puhu ystävilleen paljon perheestään, ja Harry saakin tietää Nevillen vanhempien hirvittävästä kohtalosta Dumbledorelta, mutta lupautuu vaikenemaan asiasta. Nevillellä on lemmikkinä rupikonna nimeltä Trevor, joka karkailee usein.

Neville ei aina vaikuta rohkealta, mutta tositilanteen tullen hän tekee kaikkensa auttaakseen ystäviään. Neville yritti estää Harrya, Ronia ja Hermionea menemästä hakemaan Viisasten kiveä, jolloin Hermione kangisti hänet. Tästä rohkeudesta Dumbledore palkitsi Nevillen kymmenellä pisteellä, jolloin Rohkelikko voitti tupamestaruuden. Viidennessä kirjassa Neville liittyy Albuksen Kaartiin ja seuraa Harrya Taikaministeriöön, kun Harry yrittää auttaa kummisetäänsä Sirius Mustaa. Nevillen taikasauva, joka oli hänen isänsä vanha sauva tuhoutui myöhemmin Salaperäisyyksien osaston taistelussa.

Erityisesti Neville pelkää professori Kalkarosta, joka on ottanut hänet silmätikukseen oppitunneillaan. Kalkaros vainoaa Nevilleä liemituntien aikana siihen malliin, että tälle sattuu normaalia enemmän vahinkoja – hän esimerkiksi polttaa kolmesti peräkkäin noidankattilansa pohjaan. Harry Potter ja Azkabanin vanki -kirjassa selviääkin, että Kalkaros on Nevillen pahin pelko. Tästä tiedosta seuraa hyvin hauska väliepisodi mörköjä vastaan harjoiteltaessa – joskin juomamestari raivostuu entisestään Nevillelle kuultuaan asiasta.

Harry Potter ja Feeniksin kilta -teoksessa selviää, että Voldemort olisi voinut Harryn sijasta yrittää tappaa Nevillen, sillä Neville täytti samat ennustuksen ehdot kuin Harrykin. Voldemort kuitenkin valitsi Harryn, koska kuvitteli tämän olevan itselleen suurempi uhka. Dumbledore arvioi, että valinta osui Harryyn, koska tämä oli puoliverinen kuten Voldemort itsekin, kun Neville taas on puhdasverinen. 

Teoksessa Harry Potter ja puoliverinen prinssi Neville saa uuden taikasauvan, jonka hänen isoäitinsä Augusta Longbottom on hänelle ostanut. Sauva on kirsikkaa ja sen sisällä on yksisarvisen häntäjouhi.Rowling 2006, s. 149

Harry Potter ja kuoleman varjelukset -kirjan lopussa Nevillen rooli osoittautuu tietyllä tavalla hyvin tärkeäksi. Neville tuhoaa Voldemortin viimeisen hirnyrkin, Voldemortin Nagini-käärmeen, leikkaamalla sen pään irti Rohkelikon miekalla, jonka hän vetää Voldemortin paikalle kutsumasta lajitteluhatusta. Samalla Neville todistaa olevansa "oikea rohkelikko" ja jo ennen Naginin tappamista osoittaakin suurta rohkeutta vastustaessaan avoimesti Voldemortia.

Epilogissa mainitaan, että Nevillestä on tullut 19 vuoden kuluttua Tylypahkan yrttitiedon opettaja. Rowling on kertonut myöhemmin, että Neville menee naimisiin Hannah Abbottin kanssa, ja että he asuvat Vuotavan noidankattilan yläkerrassa. Nevillestä oli myös tullut Harryn toisen pojan Albuksen kummisetä.

Harry Potter ja kirottu lapsi -näytelmässä Albusin ja Scorpiuksen luomassa vaihtoehtoisessa aikajanassa kuolonsyöjiin liittynyt Cedric Diggory oli tappanut Nevillen Tylypahkan taistelussa, minkä seurauksena Voldemort oli onnistunut tappamaan Harry Potterin ja voittanut taistelun.

Lähteet








Viitteet

Luokka:Kuvitteelliset maagikot
Luokka:Kuvitteelliset lapset
Luokka:Kuvitteelliset miekkailijat
Luokka:Harry Potter -hahmot
Luokka:Kuvitteelliset professorit

ka:დამბლდორის არმია#ნევილ ლონგბოტომი